কিশ্বর দেসাই

**কিশ্বর দেসাই** (বা বিবাহপূর্ব **কিশ্বর রোশা**; জন্ম: ১লা ডিসেম্বর ১৯৫৬) হলেন একজন ভারতীয় লেখিকা এবং সংবাদপত্রের বিভাগীয় লেখক। তিনি আর্টস অ্যান্ড কালচারাল হেরিটেজ ট্রাস্টের (টিএএএচটিটি) চেয়ারম্যান; এই সংস্থাটি ভারতের পাঞ্জাব রাজ্যের অমৃতসরের টাউন হলে বিশ্বের প্রথম বিভাজন যাদুঘর স্থাপন করেছে। এটি একটি অলাভজনক ট্রাস্ট বা এনজিও, যা মানুষের অনুদানের মাধ্যমে সংগ্রহশালা তৈরি করেছে; বিভাজন থেকে বেঁচে যাওয়া মানুষ, তাদের পরিবার এবং দাতাদের সাহায্যে এটি নির্মাণ করা হয়েছে। এই জাদুঘরটি স্বর্ণ মন্দির এবং জালিয়ানওয়ালাবাগ থেকে মাত্র পাঁচ মিনিটের দূরত্বে অবস্থিত। ২০১৭ সালের ১৭ই আগস্ট তারিখে বিভাজন স্মরণ দিবসে পাঞ্জাবের মুখ্যমন্ত্রী ক্যাপ্টেন অমরিন্দর সিং এই ভবনটির উদ্বোধন করেছেন।

তিনি গান্ধী স্ট্যাচু মেমোরিয়াল ট্রাস্টেরও একজন অছি, এর মাধ্যমে তিনি লন্ডনের ওয়েস্টমিনিস্টার স্কোয়ারে মহাত্মা গান্ধীর মূর্তি স্থাপনে সহায়তা করেছিলেন। সরকার দ্বারা স্থান বরাদ্দের সময়, লর্ড মেঘনাদ দেসাইয়ের সভাপতিত্বে দাতব্য এই সংস্থাটিকে মূর্তি নির্মাণের জন্য অর্থ সংগ্রহ করতে হয়েছিল। ২০১৫ সালে যুক্তরাজ্যের তৎকালীন প্রধানমন্ত্রী ডেভিড ক্যামেরন এবং ভারতের অর্থমন্ত্রী অরুণ জেটলি এই মূর্তির উদ্বোধন করেছিলেন। পরে ২০১৫ সালে প্রধানমন্ত্রী নরেন্দ্র মোদী যুক্তরাজ্য সফরে গিয়ে ডেভিড ক্যামেরন এবং কিশ্বরকে সাথে নিয়ে গান্ধী মূর্তিতে শ্রদ্ধা জানান।

একজন ঔপন্যাসিক হিসাবে, তাঁর শেষ উপন্যাস *দ্য সি অফ ইনোসেন্স* ২০১৪ সালে ভারতের পাশাপাশি যুক্তরাজ্য এবং অস্ট্রেলিয়ায় প্রকাশিত হয়েছিল। এই উপন্যাসে গণধর্ষণের মত সামাজিক সমস্যা নিয়ে লেখা হয়েছে বলে ব্যাপক আলোচিত হয়েছিল। তাঁর প্রথম উপন্যাস *উইটনেস দ্য নাইট*, ২০১০ সালে "সেরা প্রথম উপন্যাস" বিভাগে কোস্টা বুক পুরস্কার লাভ করেছে এবং এই উপন্যাসটি ২৫টিরও বেশি ভাষায় অনুবাদ করা হয়েছে। এটি লেখক ক্লাব প্রথম উপন্যাস পুরস্কারের জন্যও মনোনীত হয়েছিল এবং ম্যান এশিয়ান সাহিত্য পুরস্কারের সংক্ষিপ্ত তালিকায় স্থান পেয়েছিল। সমালোচকদের দ্বারা প্রশংসিত তাঁর উপন্যাস, *ওরিজিনস অফ লাভ*, ২০১২ সালের জুন মাসে প্রকাশিত হয়েছিল। কিশ্বর একটি জীবনী লিখেছেন, *ডার্লিংজি: দ্য ট্রু লাভ স্টোরি অফ নার্গিস অ্যান্ড সুনীল দত্ত*।

## প্রারম্ভিক জীবন
কিশ্বর রোশা ১৯৫৬ সালের ১লা ডিসেম্বর তারিখে ভারতের পাঞ্জাবের (বর্তমানে হরিয়ানা) আম্বালায় পদম ও রজনী রোশার ঘরে জন্মগ্রহণ করেছিলেন। তিনি চণ্ডীগড়ে তাঁর শৈশব অতিবাহিত করেছেন, যেখানে তাঁর বাবা পাঞ্জাব পুলিশের প্রধান ছিলেন। কিশ্বর ১৯৭৭ সালে লেডি শ্রী রাম কলেজ থেকে অর্থনীতি বিভাগে স্নাতক সম্পন্ন করেছেন।

## ব্যক্তিগত জীবন
প্রথম বিয়ের পরে, তিনি তাঁর নাম পরিবর্তন করে কিশ্বর আহলুওয়ালিয়া রাখেন। উক্ত স্বামীর সাথে তাঁর গৌরব নামে এক পুত্র এবং মালিকা নামে এক কন্যা রয়েছে। বিবাহ বিচ্ছেদের পরে ২০০৪ সালের ২০শে জুলাই তারিখে তিনি ব্রিটিশ হাউস অফ লর্ডসের সদস্য অর্থনীতিবিদ মেঘনাদ দেসাইকে বিবাহ করেন। তিনি বর্তমানে লন্ডন, নতুন দিল্লি এবং গোয়ায় ঘুরে ফিরে বসবাস করেন।

## তথ্যসূত্র

## বহিঃসংযোগ

* প্রাতিষ্ঠানিক ওয়েবসাইট

বিষয়শ্রেণী:জীবিত ব্যক্তি
বিষয়শ্রেণী:১৯৫৬-এ জন্ম
বিষয়শ্রেণী:২০শ শতাব্দীর ভারতীয় লেখিকা
বিষয়শ্রেণী:২১শ শতাব্দীর ভারতীয় লেখিকা
বিষয়শ্রেণী:পাঞ্জাবি ব্যক্তি
বিষয়শ্রেণী:ভারতীয় টেলিভিশন উপস্থাপিকা
বিষয়শ্রেণী:দিল্লি বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ভারতীয় নারী ঔপন্যাসিক
বিষয়শ্রেণী:২১শ শতাব্দীর ভারতীয় ঔপন্যাসিক
বিষয়শ্রেণী:২০শ শতাব্দীর ভারতীয় সাংবাদিক
বিষয়শ্রেণী:ভারতীয় নারী টেলিভিশন প্রযোজক
বিষয়শ্রেণী:ভারতের ইংরেজি ভাষার লেখক
বিষয়শ্রেণী:ভারতীয় কলাম লেখক
বিষয়শ্রেণী:হরিয়ানার লেখিকা
বিষয়শ্রেণী:ভারতীয় নারী সাংবাদিক
বিষয়শ্রেণী:২০শ শতাব্দীর ভারতীয় জীবনীকার
বিষয়শ্রেণী:ভারতীয় টেলিভিশন উপস্থাপক
বিষয়শ্রেণী:ভারতীয় টেলিভিশন প্রযোজক
বিষয়শ্রেণী:২১শ শতাব্দীর ভারতীয় লেখক
বিষয়শ্রেণী:ভারতীয় অ-কল্পকাহিনী লেখিকা
বিষয়শ্রেণী:নারী টেলিভিশন প্রযোজক
বিষয়শ্রেণী:চণ্ডীগড়ের ব্যক্তি